Boer op plaas vermoor, vrou gemartelFoto: Reint Dykema Tool Wessels (55), ŉ boer van Bonnievale in die Wes-Kaap, is Maandagaand op sy plaas by Kapteinsdrift vermoor. Sy vrou, Liezel (55), is glo gemartel, maar het die aanval oorleef. Ian Cameron, hoof van gemeenskapsveiligheid by AfriForum, het gesê vier mans met klapmusse het die egpaar omstreeks 18:00 oorrompel. Volgens Cameron is Liezel met ŉ skerp voorwerp in die bors gesteek en op haar rug met kookwater gebrand. Sy het na ŉ buurplaas gevlug en van daar die polisie ontbied. Liezel is in ŉ hospitaal opgeneem en word steeds daar behandel. Nadat Liezel alarm gemaak het, is ŉ soektog na Tool geloods. Sy liggaam is ŉ paar honderd meter van die plaashuis, by ŉ pompstasie langs die rivier gevind. Hy was reeds dood. Cameron het gesê die aanvallers het Tool vermoedelik daar ingewag. Die huis is geplunder en ŉ vuurwapenkluis word vermis, het hy gesê. Lt.kol. André Traut, Wes-Kaapse polisiewoordvoerder, het gesê die polisie is nog besig met sy ondersoek na die voorval. “Die verdagtes het met twee vuurwapens gevlug en is nog nie aangekeer nie,” het Traut gesê. Polisieondersoekers het vanoggend hul ondersoek op die plaas voortgesit.